Centurion-vrou in parkeerterrein gevindMihke Nel (23), die Centurion-vrou wat Dinsdag nagenoeg ses ure lank soek was ná ŉ paniekerige oproep na haar tannie, gaan Woensdag traumaberading ontvang. Sy het omstreeks 12:20 haar tannie, Mariki Nel, gebel en gesê iemand in ŉ rooi Golf, wat haar “vreeslik terroriseer en intimideer”, agtervolg haar. Mariki het Mikhe aangeraai om na die Lyttelton-polisiestasie te ry, waarna sy haar nie weer in die hande kon kry nie. Mariki het haar uit desperaatheid tot die Facebook-groep, People Who Live In Centurion, gewend om hulp te soek om Mihke op te spoor. Verskeie rolspelers in die gemeenskap het saamgespan om na haar te soek. Sy het haar tannie omstreeks 18:00 gekontak en gesê sy is veilig. Mihke het omstreeks 20:00 haar verklaring by die Lyttelton-polisiestasie gaan aflê. Hugo Erasmus, voorsitter van Lyttelton sektor 1 gemeenskapspolisiëringsforum in Centurion, het aan Maroela Media gesê die man in die Golf, met donker ruite en sonder ŉ nommerplaat, het Mihke na bewering in Gerhardstraat in Centurion, tussen die News Cafe en die polisiestasie, van die pad af gedruk deur haar motor liggies te stamp. Sy is daarna uit haar motor gepluk, waarna hy glo haar selfoon gegryp het. “Mihke was ná die voorval glo erg getraumatiseer en het van daar na Waverley in die Moot gery en in ŉ parkeerarea gaan sit. Haar vriendinne het haar uiteindelik daar opgespoor en haar tannie het haar gaan haal,” het Erasmus gesê. Volgens Erasmus ondersoek die polisie tans ŉ saak van diefstal, maar verdere aanklagte kan moontlik volg. Die polisie is op soek na die man en die ondersoek duur voort. Mense wat die verdagte motor sien, word versoek om die polisie by 0861 10111 te bel. Die Golf het vermoedelik skade links voor, waar die motor Mihke se motor gestamp het. Erasmus is vol lof vir die manier waarop die Lyttelton-polisie die saak tot dusver hanteer het en het sy dank en waardering aan die beamptes by die stasie en almal in die gemeenskap wat na Mihke help soek het, uitgespreek.